section_heading: Opis dobra
paragraph_text: Vrijeme nastanka: 14. st. do 15. st. U zaselku Granići (Kmeti) u Donjem Muću očuvani su do pod krov zidovi crkve sv. Mihovila koja u nekim svojim elementima ukazuje na gotički građevinski stil. Kao veoma staru građevinu navodi je u svojoj vizitaciji biskupskih posjeda 1709. godine splitski nadbiskup Cupilli, koji je uistinu nalazi razrušenu, ali s još uvijek očuvanim zidovima, dijelom svoda i kapitelima. Nakon njegove posjete crkva je obnovljena i o njoj je brinula obitelj Cambi. Crkva sv. Mihovila ima visok stupanj izvorne očuvanosti te je jedna od starijih sakralnih građevina na području Dalmatinske Zagore.